
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Ordonanţei Guvernului nr.71/2001 privind organizarea şi exercitarea activităţii de consultanţă fiscală, aprobată cu modificări prin Legea nr.198/2002, cu care comisia noastră a fost sesizată în fond cu adresa Biroului Permanent nr.421 din 25 august 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea şi completarea Ordonanţei Guvernului nr.71/2001 privind organizarea şi exercitarea activităţii de consultanţă fiscală, aprobată cu modificări prin Legea nr.198/2002
Cu adresa nr.421 din 25 august 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Ordonanţei Guvernului nr.71/2001 privind organizarea şi exercitarea activităţii de consultanţă fiscală, aprobată cu modificări prin Legea nr.198/2002.
La întocmirea raportului s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 26 membri ai comisiei.

Prezenta propunere legislativă are ca obiect de reglementare modificarea şi completarea unor prevederi ale Ordonanţei Guvernului nr.71/2001 privind organizarea şi exercitarea activităţii de consultanţă fiscală, aprobată cu modificări prin Legea nr.198/2002, în sensul acordării calităţii de consultant fiscal persoanelor care deţin titlul de expert contabil.
Potrivit prevederilor constituţionale, propunerea legislativă face parte din categoria legilor ordinare.

In urma examinării propunerii legislative pentru modificarea şi completarea Ordonanţei Guvernului nr.71/2001 privind organizarea şi exercitarea activităţii de consultanţă fiscală, aprobată cu modificări prin Legea nr.198/2002, în şedinţa din 18 februarie 2004, comisia a hotărât, cu unanimitate de voturi, respingerea, întrucât prevederile din propunerea legislativă, potrivit cărora persoanele care deţin titlul de expert contabil vor dobândi calitatea de consultant fiscal pe baza legitimaţiei de expert contabil, sunt neconstituţionale în raport cu dispoziţiile art.16 alin.(1) din Constituţie.
Prin prevederile menţionate s-ar crea o discriminare faţă de celelalte persoane, care, neavând titlul de expert contabil, trebuie să îndeplinească condiţiile prevăzute la art.4 din Ordonanţa Guvernului nr.71/2001 pentru a dobândi calitatea de consultant fiscal.
Menţionăm că Ordonanţa Guvernului nr.71/2001 a abrogat prevederile art.6 lit.e) – din Ordonanţa Guvernului nr.65/1994 – referitoare la executarea de către expertul contabil a lucrărilor cu caracter fiscal, dar nu a instituit o incompatibilitate între cele două profesii; activităţile de consultanţă fiscală şi respectiv, de expertiză contabilă se pot efectua cu respectarea actelor normative în materie, de aceeaşi persoană sau de persoane cu atestare diferită.
	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


 Experţi parlamentari:

               Bărdiţă Mariana

               Mâţan Ofelia

